b'\n_START_ARTICLE_\nRovtarsko hribovje\n_START_PARAGRAPH_\nRovtarsko hribovje (tudi Loga\xc5\xa1ko-\xc5\xbdirovske Rovte) je hribovito predalpsko obmo\xc4\x8dje med \xc5\xbdirovsko kotlino in Loga\xc5\xa1kim poljem, prek katerega prehajata \xc5\xa0kofjelo\xc5\xa1ko in Polhograjsko hribovje v kra\xc5\xa1ki svet Idrijskega hribovja, Hotenjskega podolja in Loga\xc5\xa1kega polja. Imenovano je po kraju Rovte, ki je tu najve\xc4\x8dje naselje. Zve\xc4\x8dine spada k pore\xc4\x8dju Ljubljanice in Sore, manj\xc5\xa1i del tudi Idrijce. V osrednjem delu, ki je iz vodo slabo prepustnih kamnin, navira ve\xc4\x8d potokov, kot so, denimo, Sovra, Rovtarica, Hotenjka in Bela, ki so izdolbli grapaste doline (grape). Nad njimi pa se pnejo obla slemena, ki se navadno imenujejo\xc2\xa0\xc2\xbbgri\xc4\x8di\xc2\xab\xc2\xa0(npr. Marin\xc4\x8dev gri\xc4\x8d),\xc2\xa0\xc2\xbbbrda\xc2\xab\xc2\xa0(npr. Medvedje brdo) in\xc2\xa0\xc2\xbbvrhovi\xc2\xab\xc2\xa0(Travni vrh) ter manj\xc5\xa1e zakrasele planote. Na obrobju prevladujejo vodoprepustne kamnine, v katere so ve\xc4\x8dje vode zarezale globoke doline. Najvi\xc5\xa1ji vrh Rovtarskega hribovja je Vrh Sv. Treh Kraljev z 884 m. Nadmorska vi\xc5\xa1ina dolinskih dnov se spusti do okrog 500 m.\n_START_SECTION_\nZgodovina\n_START_PARAGRAPH_\nOzemlje dana\xc5\xa1njega Rovtarskega hribovja je bilo poseljeno \xc5\xa1ele v poznem srednjem veku. Na podlagi kr\xc4\x8devin (rovtov) so nastale najprej samotne kmetije in nato zaselki ter razlo\xc5\xbeena naselja. Starej\xc5\xa1i zaselki so na primer Vrh Sv. Treh Kraljev, Hlevi\xc5\xa1e, Zaplana, Medvedje Brdo idr.'